## Pravilnik o vinskom i voćnom octu

### NN 121/2005 (17.10.2005.), Pravilnik o vinskom i voćnom octu

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2258**

Na temelju članka 16. stavka 2., članka 59.
Zakona o vinu (»Narodne novine« br. 96/03) ministar
poljoprivrede, šumarstva i vodnoga gospodarstva donosi

## PRAVILNIK

### O VINSKOM I VOĆNOM OCTU

I. OPĆE ODREDBE

Članak 1.

Ovim se Pravilnikom propisuju uvjeti
proizvodnje, označavanje i stavljanje u promet vinskog i voćnog octa.

Članak 2.

U smislu ovoga Pravilnika značenje pojmova je
sljedeće:

1. *»vinski
ocat«* je ocat dobiven iz vina za proizvodnju octa biološkim postupkom
octene fermentacije;

2. *»vino
za proizvodnju octa«* je vino koje ima minimalnu prirodnu volumnu alkoholnu
jakost određenu za zonu proizvodnje, a sukladno odredbama Pravilnika o
proizvodnji vina;

3. *»kvasina«* je ocat dobiven biološkim postupkom octene
fermentacije vina crnih sorata s područja regije Primorska Hrvatska koja je
nakon proizvodnje odležala najmanje 3 mjeseca u drvenim posudama;

4. *»balzamski
ocat«* je ocat dobiven biološkim postupkom alkoholne i octene fermentacije ugušćenog vinskog mošta i vina ili ugušćenog
voćnog soka uz obavezno odležavanje u drvenim posudama najmanje jednu godinu;

5. *»voćno
vino za proizvodnju voćnog octa«* je proizvod dobiven alkoholnom
fermentacijom masulja svježeg zrelog voća, matičnog
voćnog soka ili koncentriranog voćnog soka;

6. *»voćni
ocat«* je ocat dobiven iz voćnog vina biološkim postup­kom octene
fermentacije;

7. *»aromatizirani
ocat«* je ocat dobiven aromatiziranjem vinskog ili voćnog octa dodacima iz
članka 33. i 34. ovog Pravilnika.

II. UVJETI PROIZVODNJE

*1. Minimalno tehničko-tehnološki uvjeti proizvodnje*

Članak 3.

Proizvođač vinskog i voćnog octa (u daljnjem
tekstu: proizvođač) mora u postupku proizvodnje raspolagati:

– odgovarajućim prostorom za proizvodnju,

– odgovarajućom opremom i

– imati odgovarajuću stručnu spremu.

Članak 4.

Prostor za proizvodnju vinskog i voćnog octa
mora imati tehnološki i zdravstveno ispravnu vodu, električnu energiju i uređen
sustav odvodnje.

Prostorije objekta za proizvodnju moraju udovoljavati
sanitarno-tehničkim uvjetima propisanim posebnim propisima.

Članak 5.

Pod odgovarajućom opremom podrazumijeva se
oprema sukladno tehnologiji proizvodnje.

Članak 6.

Proizvođač vinskog i voćnog octa može biti osoba
koja ima završen agronomski fakultet, prehrambeno-biotehnološki fakultet,
prehrambeno-tehnološki fakultet, kemijski ili kemijsko-tehnološki fakultet,
višu poljoprivrednu školu s radnim iskustvom od najmanje 1 godine, srednju
poljoprivrednu školu, srednju prehrambenu školu ili srednju kemijsku školu s
radnim iskustvom od najmanje 2 godine.

Ukoliko proizvođač vinskog i voćnog octa nema
odgovarajuću stručnu spremu mora imati osobu za vođenje proizvodnje (radni
odnos, ugovor o djelu) koja ispunjava uvjete iz stavka 1. ovog članka.

*2. Odobravanje objekata*

Članak 7.

Proizvođač vinskog i voćnog octa podnosi
Ministarstvu poljoprivrede, šumarstva i vodnoga gospodarstva (u daljnjem
tekstu: Ministarstvo) zahtjev za odobrenje proizvodnog objekta uz koji prilaže
podatke o prostoru kojim raspolaže i dokaz o stručnoj osposobljenosti za
vođenje proizvodnje.

Ispunjavanje uvjeta propisanih ovim Pravilnikom
utvrđuje Povjerenstvo koje imenuje ministar (u daljnjem tekstu: Povjerenstvo).

Povjerenstvo ima 3 člana i čine ga dva
predstavnika Ministarstva i jedan predstavnik Hrvatskog zavoda za
poljoprivrednu savjetodavnu službu.

Povjerenstvo obavlja očevid i sastavlja
zapisnik.

Na temelju zapisnika Ministarstvo izdaje
rješenje o odobrenju objekta.

Proizvođač ne može početi s proizvodnjom bez
rješenja o odobrenju objekta iz stavka 5. ovoga članka.

Ministarstvo vodi registar odobrenih objekata.

Članak 8.

Proizvođači koji danom stupanja na snagu ovoga
Pravilnika već proizvode vinski ili voćni ocat dužni su u roku od godine dana
ishoditi rješenje o odobrenju objekta iz članka 7. stavka 5. ovoga Pravilnika.

*3. Evidencija proizvođača*

Članak 9.

Proizvođači koji proizvode vinski i voćni ocat
moraju biti upisani u evidenciju proizvođača vinskog i voćnog octa (u daljnjem
tekstu: evidenciju).

Evidenciju vodi Ministarstvo.

Upis u evidenciju obavlja se dostavom sljedećih
podataka:

– naziv proizvođača, adresa i matični broj;

– proizvodna lokacija i instalirani kapacitet;

– godišnja proizvodnja u prethodnoj godini.

Proizvođači su dužni podatke iz stavka 3. ovoga članka
dostaviti Ministarstvu u roku od 30 dana od početka proizvodnje.

Proizvođači koji već proizvode vinski i voćni
ocat dužni su Ministarstvu dostaviti podatke iz stavka 3. ovoga članka u roku
od 30 dana od dana stupanja na snagu ovoga Pravilnika.

Članak 10.

Proizvođači vinskog i voćnog octa upisani u
evidenciju dužni su Ministarstvu jednom godišnje dostaviti podatke o:

– proizvodnji za tekuću godinu do 15. siječnja
iduće godine;

– stanju zaliha s danom 31. prosinca do 15.
siječnja iduće godine.

*4. Uzorkovanje*

Članak 11.

Uzorkovanje se provodi radi provjere kvalitete
vinskog i voćnog octa u svrhu dobivanja rješenja za stavljanje u promet te
inspekcijskog nadzora.

Članak 12.

Uzorci proizvoda iz članka 1. ovoga Pravilnika
uzimaju se:

1. u proizvodnji – iz proizvodnih serija;

2. u prometu – iz ambalažnih jedinica pošiljke.

Članak 13.

Uzorke vinskog i voćnog octa na analizu donosi
sam proizvođač.

Članak 14.

Uzorak vinskog i voćnog octa za ispitivanje mora
predstavljati prosječni sastav cjelokupne količine proizvoda od kojeg se uzorak
uzima.

Članak 15.

Pod proizvodnom serijom vinskog i voćnog octa,
prema ovom Pravilniku, podrazumijeva se odgovarajuća količina proizvoda iste
vrste i odgovarajućeg volumena, s obveznom identifikacijskom oznakom.

Pod ambalažnim jedinicama vinskog i voćnog octa
podrazumijevaju se utvrđene količine proizvoda iste vrste pakirane u
pojedinačna ambalažna pakiranja odgovarajućeg volumena, s obveznom
identifikacijskom oznakom.

Članak 16.

Uzorak vinskog i voćnog octa mora sadržavati najmanje
dva primjerka uzeta pojedinačno, i to za analizu i superanalizu,
s tim što oni moraju biti identični po sastavu i jednaki po masi.

Volumen jednog uzorka za ispitivanje iznosi
najmanje 0,5 l.

Podnositelj zahtjeva ima pravo tražiti još jedan
uzorak koji ostaje kod njega.

Članak 17.

Ako su proizvodi pakirani u originalna pakiranja
velikog volumena, uzeti uzorak pakira se u staklene ili plastične posude
otporne na kiseline. Posude s uzorkom zatvaraju se plutenim
ili plastičnim zatvaračem i označavaju tako da se oznaka ne može lako skinuti
ni izbrisati.

Ako su proizvodi pakirani u originalne ambalažne
jedinice manjeg volumena, uzeti uzorak može biti svaka nasumce uzeta
pojedinačna jedinica proizvoda.

Članak 18.

Oznaka na uzorku proizvoda za ispitivanje sadrži:

1. datum uzimanja uzorka proizvoda;

2. naziv proizvoda, odnosno trgovačko ime ako ga
proizvod ima;

3. tvrtku odnosno ime i sjedište proizvođača;

4. neto volumen proizvoda od kojega je uzorak
uzet;

5. neto volumen uzorka proizvoda.

Članak 19.

Stručna osoba koja uzima uzorak za ispitivanje u
svrhu inspek­cijskog
nadzora sastavlja zapisnik o uzimanju uzorka i unosi podatke važne za rezultat
ispitivanja: datum, vrijeme i mjesto uzimanja uzorka, svrha uzimanja uzorka,
vrsta i količina proizvoda od kojeg se uzima uzorak, broj pojedinačno uzetih
uzoraka i količina ukupno uzetog uzorka, identifikacijske oznake uzorka i
količina uzorka koji se dostavlja na ispitivanje.

Zapisnik potpisuju stručna osoba koja uzima
uzorak i podnositelj zahtjeva.

Članak 20.

Broj pojedinačnih jedinica uzoraka proizvoda
uzetih za ispitivanje ovisi o vrsti proizvoda i veličini proizvodne serije te
se utvrđuje na temelju tablice 1. iz Priloga 1. koji je tiskan uz ovaj
Pravilnik i njegov je sastavni dio.

Članak 21.

Ako ukupno uzeti uzorak proizvoda iznosi više od
dvije ambalažne jedinice, od njih se formira posebni uzorak, tako da od njega
nastanu dvije ambalažne jedinice uzetog uzorka, s tim da svaka ambalažna
jedinica uzetog uzorka ima istu mogućnost da bude izdvojena kao ambalažna
jedinica uzorka za ispitivanje.

Članak 22.

Za uzimanje uzoraka iz cisterni ili spremnika
upotrebljava se staklena posuda (sonda), a uzorci se, po mogućnosti uzimaju s
vrha, iz sredine i s dna posude odnosno cisterne ili spremnika.

*5. Fizikalno-kemijske analize*

Članak 23.

Podnositelj zahtjeva u svrhu fizikalno-kemijske
analize podnosi zahtjev ovlaštenoj pravnoj osobi na propisanom obrascu za svaku
vrstu proizvoda za koji se traži analiza.   Uzorak donosi sam podnositelj
zahtjeva zajedno sa zahtjevom ili ga uzima predstavnik ovlaštene pravne osobe
na temelju podnesenog zahtjeva.

U svrhu dobivanja rješenja za stavljanje u
promet analizu mogu obavljati ovlašteni ispitni laboratoriji za ispitivanje kakvoće
mošta, vina, drugih proizvoda od grožđa i vina te voćnih vina i drugih
proizvoda na bazi voćnih vina sukladno Pravilniku o uvjetima analize mošta,
vina, drugih proizvoda od grožđa i vina te voćnih vina i drugih proizvoda na
bazi voćnih vina.

U svrhu službene kontrole analizu obavlja
referentni laboratorij sukladno Pravilniku o uvjetima analize mošta, vina,
drugih proizvoda od grožđa i vina te voćnih vina i drugih proizvoda na bazi
voćnih vina.

Rezultati fizikalno-kemijske analize važeći su
za uzorkovanu seriju vinskog ili voćnog octa dok se sav volumen serije ne stavi
u promet.

Obrazac zahtjeva za fizikalno-kemijsku analizu
vinskog i voć­nog octa
nalazi se u Prilogu 2. i čini sastavni dio ovog Pravilnika.

Članak 24.

Za utvrđivanje sukladnosti vinskog i voćnog octa
s propisanim zahtjevima kakvoće provode se ispitivanja primjenom sljedećih
fizikalno-kemijskih analiza:

1. ukupna kiselost vinskog i voćnog octa
izražena kao octena kiselina u g/l ili % (m/m);

2. udio alkohola u vinskom i voćnom octu (% vol);

3. sadržaj slobodnog i ukupnog sumpornog
dioksida (SO2) (mg/l).

Fizikalno-kemijske analize određuju se sukladno
međunarodno priznatim i validiranim metodama za
analizu vinskog i voćnog octa.

*6. Zdravstvena ispravnost*

Članak 25.

Ispitivanje zdravstvene ispravnosti vinskog i
voćnog octa koji se stavlja u promet obavlja se na način i pod uvjetima
propisanim posebnim propisima.

III. STAVLJANJE U PROMET

Vinski ocat

Članak 26.

Vinski ocat koji se stavlja u promet mora
udovoljavati ovim temeljnim zahtjevima:

1. da je bistra tekućina svojstvene boje i
mirisa po upotrijebljenoj sirovini;

2. da sadrži najmanje 60 g/l ukupne kiseline
računato kao octena kiselina;

3. da udio alkohola nije veći od 1,0% vol;

4. da sadrži najviše 170 mg/l SO2, od toga
slobodnog SO2 najviše 30 mg/l.

Kvasina

Članak 27.

Kvasina koja se stavlja u
promet mora udovoljavati ovim temeljnim zahtjevima:

1. da je bistra tekućina, svojstvene boje i
mirisa po upotrijebljenoj sirovini;

2. da sadrži najmanje 60 g/l ukupne kiseline,
računato kao octena kiselina;

3. da udio alkohola nije veći od 1,0 % vol;

4. da sadrži najviše 170 mg/l SO2, od toga
slobodnog SO2 najviše 30 mg/l.

Balzamski ocat

Članak 28.

Balzamski ocat koji se stavlja u promet mora
udovoljavati ovim temeljnim zahtjevima:

1. da je neprozirna tekućina, svojstvene boje i
mirisa po upotrijebljenoj sirovini;

2. da sadrži najmanje 60 g/l ukupne kiseline,
računato kao octena kiselina;

3. da udio alkohola nije veći od 1,0 % vol;

4. da sadrži najviše 170 mg/l SO2, od toga
slobodnog SO2 najviše 30 mg/l.

Voćni ocat

Članak 29.

Voćni ocat koji se stavlja u promet mora
udovoljavati ovim temeljnim zahtjevima:

1. da je bistra tekućina svojstvene boje i
mirisa po upotrijebljenoj sirovini;

2. da sadrži najmanje 50 g/l ukupnih kiselina
računato kao octena kiselina;

3. da udio alkohola nije veći od 0,5 % vol;

4. da sadrži najviše 170 mg/l SO2, od toga
slobodnog SO2 najviše 30 mg/l.

Aromatizirani ocat

Članak 30.

Aromatizirani ocat koji se stavlja u promet mora
udovoljavati propisanim temeljnim zahtjevima za vrstu octa koja se aromatizira
uz mogućnost da sadrži najviše 170 mg/l SO2, od toga slobodnog SO2 najviše 30 mg/l.

Članak 31.

U promet se smije staviti vinski i voćni ocat
koji je proizveden u skladu s odredbama ovoga Pravilnika i koji ima rješenje za
stav­ljanje u promet.

Rješenje iz stavka 1. ovoga članka donosi
Hrvatski zavod za vinogradarstvo i vinarstvo (u daljnjem tekstu: Zavod).

Rješenje za stavljanje u promet se izdaje na
temelju zahtjeva proizvođača i fizikalno-kemijske analize obavljene u ovlaštenom
ispitnom laboratoriju.

Zavod je dužan izdati rješenje za stavljanje u
promet u roku od 7 dana od dana zaprimljenog zahtjeva te kopiju izdanog
rješenja dostaviti Ministarstvu.

Zahtjev se podnosi na obrascu koji se nalazi u Prilogu
3. i čini sastavni dio ovoga Pravilnika.

Članak 32.

U proizvodnji vinskog i voćnog octa dopuštena je
uporaba aditiva i pomoćnih sredstava sukladno odredbama Pravilnika o
prehrambenim aditivima.

Članak 33.

U proizvodnji vinskog i voćnog octa, a u svrhu
poboljšanja kakvoće, mogu se koristiti sljedeći dodaci:

1. biljke i dijelovi biljaka uključujući
aromatično i ljekovito bilje, voće i povrće u svježem ili osušenom obliku,
usitnjeno ili cjelovito;

2. šećer;

3. kuhinjska sol (NaCl);

4. med;

5. prirodni i/ili koncentrirani voćni sok;

6. L- askorbinska
kiselina – kao antioksidans.

Članak 34.

U proizvodnji vinskog i voćnog octa, a u svrhu
tehnološke prerade alkoholne sirovine u ocat mogu se koristiti sljedeći dodaci:

1. hranjivi dodaci za bakterije (organske tvari
kao što su sladni ekstrakt, tekući škrob, glukoza i anorganske tvari kao što su
fosfatne i amonijeve soli);

2. sredstva za doradu (preradi octa za
filtraciju, bistrenje i stabilizaciju mogu se koristiti sredstva koja se
koriste i u preradi vina u skladu s dobrom proizvođačkom praksom).

Deklariranje ili
označavanje proizvoda

Članak 35.

Na deklariranje ili označavanje vinskog i voćnog
octa primjenjuju se odredbe Pravilnika o općem deklariranju ili označavanju
hrane, osim u pogledu navođenja popisa sastojaka i količine određenih sastojaka
ili kategorije sastojaka, ako ovim Pravilnikom nije drugačije propisano.

Nazivi vinski ocat, kvasina,
balzamski ocat, voćni ocat i aromatizirani ocat koriste se za označavanje
vinskog i voćnog octa ukoliko proizvod koji se stavlja u promet ispunjava
uvjete navedene za tu kategoriju.

Iznimno od stavka 1. ovoga članka deklaracija
vinskog, voćnog i balzamskog octa, ako su obojena ili aromatizirana, mora
sadržavati navod da je proizvod obojen ili aromatiziran prirodnim ili umjetnim
bojama ili aromama sukladno odredbama Pravilnika o općem deklariranju ili
označavanju hrane i Pravilnika o prehrambenim aditivima.

Članak 36.

Koncentracija octene kiseline izražava se kao
sadržaj ukupne kiseline u g/l, a na deklaraciji se navodi maseni
postotak octene kiseline »% octene kiseline« ili »% oct.
kis.«.

Uvoz i izvoz

Članak 37.

Vinski i voćni ocat mogu se uvoziti i izvoziti
ako udovoljavaju uvjetima propisanim ovim Pravilnikom.

Iznimno, proizvodi iz stavka 1. ovoga članka, mogu
se izvoziti na osnovi ugovorene izvozne kakvoće navedene u ugovoru uz
suglasnost Ministarstva.

Proizvodi iz stavka 1. ovoga članka moraju pri
uvozu i izvozu imati rješenje za stavljanje u promet – uvoz, odnosno rješenje
za stavljanje u promet – izvoz, izdano od Zavoda.

Rješenje za stavljanje u promet – uvoz i
rješenje za stavljanje u promet – izvoz izdaju se na temelju zahtjeva
proizvođača i fizikalno--ke­mijske
analize obavljene u ovlaštenom ispitnom laboratoriju.

Zavod je dužan izdati rješenja iz stavka 3.
ovoga članka u roku od 7 dana od dana zaprimljenog zahtjeva te kopiju izdanog
rješenja dostaviti Ministarstvu.

IV. PRIJELAZNE I ZAVRŠNE
ODREDBE

Članak 38.

Stupanjem na snagu ovoga Pravilnika prestaju
važiti odredbe Pravilnika o kvaliteti octene i razblažene octene kiseline
(»Narodne novine« 53/91 i 158/03) i Pravilnika o metodama uzimanja uzoraka i
metodama kemijskih i fizikalnih analiza radi kontrole kvalitete octa i
razblažene octene kiseline (»Narodne novine« 53/91 i 158/03) koje se odnose na
vinski i voćni ocat, odredbe Pravilnika o vinu (»Narodne novine« br. 96/96, 7/97, 117/97 i 57/00) koje se odnose na
proizvodnju vinskog i voćnog octa i na uzorkovanje vinskog i voćnog octa te
članak 46. Pravilnika o proizvodnji vina (»Narodne novine« 2/05).

Članak 39.

Ovaj Pravilnik stupa na snagu osmog dana od dana
objave u »Narodnim novinama«, osim članka 26. koji se primjenjuje od 1.
siječnja 2006. godine.

Klasa: 011-02/05-01/54

Urbroj: 525-1-05-1

Zagreb, 10. listopada 2005.

Ministar

**Petar Čobanković**, v. r.

PRILOG 1.

Tablica 1.

|  |  |  |  |
| --- | --- | --- | --- |
| Vrsta  pakiranja | Količina od koje se uzima uzorak | Broj pojedinačnih jedinica uzoraka | Volumen ispitnog uzorka u I. |
| Cisterna | do 5 000 l | 2 | 0,5 |
| Spremnik | više od 5 000 l | 2 | 0,5 |
| Bačva, balon | od 1 do 3 l | 2 | 0,5 |
| Bačva, balon | od 4 do 30 l, iz svake treće posude | 1 | 0,5 |
| Bačva, balon | više od 30 l, iz svake pete posude | 1 | 0,5 |
| Originalna pakiranja | | | |
| Boca | od 1 do 100 ml | 2 | 1,0 |
| Boca | od 101 do 500 ml | 3 | 1,0 |
| Boca | od 501 do 1 000 ml | 4 | 1,0 |
| Boca | od 1 001 do 10 000 ml | 5 | 1,0 |

Ako je proizvodna serija proizvoda veća od 10
000 boca, na svakih sljedećih 2 000 do 5 000 boca uzimaju se još dva uzorka.

PRILOG
2.

ZAHTJEV ZA FIZIKALNO-KEMIJSKU ANALIZU VINSKOG I
VOĆNOG OCTA

Ime i prezime proizvođača, naziv tvrtke: \_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto uzimanja uzorka (oznaka cisterne,
spremnika ili serije): \_\_\_\_\_\_

Naziv i adresa pravne osobe kojoj se zahtjev podnosi:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vrsta proizvoda i naziv proizvoda (trgovačko
ime): \_\_\_\_\_\_\_\_\_\_\_\_\_\_

Ukupna proizvedena količina uzorkovanog
proizvoda: \_\_\_\_\_\_\_\_\_\_\_\_

Datum uzimanja uzorka: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Neto volumen proizvoda od kojeg je uzorak uzet: \_\_\_\_\_\_\_\_\_\_\_\_\_\_\_

Neto volumen uzorka proizvoda: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum: \_\_\_\_\_\_\_\_

                                                           \_\_\_\_\_\_\_\_\_\_\_\_\_\_\_\_\_\_\_\_\_

                                                           Potpis
podnositelja zahtjeva

PRILOG 3.

ZAHTJEV ZA IZDAVANJE RJEŠENJA ZA STAVLJANJE U
PROMET VINSKOG I VOĆNOG OCTA

Ime i prezime, naziv tvrtke:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Svrha izdavanja:

a. Rješenje za stavljanje u promet;

b. Rješenje za stavljanje u promet – uvoz;

c. Rješenje za stavljanje u promet – izvoz.

Vrsta i naziv proizvoda i trgovačko ime (ako ga
proizvod ima):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Proizvodna lokacija:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ukupna proizvedena količina uzorkovanog
proizvoda: \_\_\_\_\_\_\_\_\_

Ukupna količina za koju se traži izdavanje
rješenja: \_\_\_\_\_\_\_\_\_\_\_

Datum: \_\_\_\_\_\_\_\_\_\_                           \_\_\_\_\_\_\_\_\_\_\_\_\_\_\_\_\_\_\_\_\_

                                                           Potpis
podnositelja zahtjeva

Pravilnik, NN 121/2005-2258